Jacques Monasch

Jacques Simon Monasch (Rotterdam, 4 jannewaris 1962) is in Nederlandsk ferkiezings- en kommunikaasjestrateech en keunstsamler wenjend te Snits. Hy wie meast belutsen by ferkiezingskampanjes fan de Partij fan de Arbeid.

Biografy 
Monasch brocht in part fan syn jonkheid troch yn Etioopje,  Tanzania en Drachten (syn heit S. Monasch wie sjirurch yn dy lannen en bedarre dêrnei yn sikehûs Nij Smellinghe). 
Hy studearre bestjoerskunde yn Grins en Politike ekonomy oan de Universiteit fan Esseks yn Grut-Brittanje.
Nei syn tsjinsttiid by de Keninklike Marine gie Jacques Monasch yn 1989 oan’t wurk by it direktoraat-generaal fan de Ryksbegrutting fan it Ministearje fan  Finansjen. Yn 1990 waard er fraksjefoarsitter fan de PvdA yn it Amsterdamske stêdsdiel 'de Pijp'. Neikommend waard er by de Wiardi Beckman Stichting, it wittenskiplik buro fan de PvdA, as sekretaris fan it Sintrum foar Lokaal Bestjoer oansteld. Yn de jierren 1990 wie Monasch ek ferskate kearen adviseur foar it ANC yn Súd-Afrika. It bûtenlânynstitút fan de Amerikaanske Demokratyske Partij stjoerde him út as lannedirekteur yn Oekraïne en letter yn Ruslân. 

Sûnt 1993 beklaaide Monasch útienrinnende funksjes op it lanlik buro fan de Partij fan de Arbeid en ek by de Twadde Keamerfraksje yn Den Haach. Hy wie belutsen by ferskate ferkiezingskampanjes fan de partij, sa as "Kies Kok" yn de oanrin nei de Twadde Keamerferkiezings fan 1994 en by de kampanje fan 2002 wie er kampanjelieder. Oer de lêste kampanje dy’t min betearde foar de PvdA skreau er letter it boek "De strijd om de macht, politieke campagnes, idealen en intriges".

Uit argewaasje mei it Kabinet-Balkenende IV en de rol fan de PvdA dêryn skreau Monasch yn juny 2007 it manifest "7 nieuwe veren- een einde aan de onduidelijkheid". Yn augustus 2007 wie er mei-oprjochter fan de beweging 'Rooie Veren', dy’t in dúdlik sosjaaldemokratyske koers fan de PvdA foarstie. Yn 2008 waard er gadingmakker foar it listlûkerskip fan de PvdA by de Europeeske Parlemintsferkiezingen 2009. Monasch moast lykwols belies jaan oan sittend Europarlemintslid Thijs Berman.

Sûnt 2010 hat er út namme fan de PvdA in sit yn de Keamer. Tegearre mei Lutz Jacobi presintearret er him as Frysk Twadde Keamerlid foar de Partij fan de Arbeid.

Op 12 febrewaris 2016 makke Monasch buorkundich dat PvdA-partijlieder Diederik Samsom better gjin listlûker wurde kin by de Twadde Keamerferkiezingen fan 2017. Hy woe leaver Ahmed Aboutaleb of Eberhard van der Laan op dat plak hawwe.Saskia van Westhreenen, Interview Monasch: 'Alleen Aboutaleb kan PvdA nog redden', Leeuwarder Courant, 12 febrewaris 2016 Op 31 maart 2016 makke er  bekend dat er net gadingmakker foar in nije termyn as Keamerlid wêze wol, mei't de koers fan de PvdA him langer net noasket.Monasch (PvdA) komt na verkiezingen niet terug, NOS.nl, 31 maart 2016

Neist politike saken hâldt Monasch him ek dwaande mei in gallery yn Russyske keunst en organisearret er geregeldwei útstallingen yn Moskou en Amsterdam.
Yn 2010 hat Monasch Amsterdam as wenplak ferruile mei Snits.

Publikaasjes
 De strijd om de macht, politieke campagnes, idealen en intriges (2002)
 Taart van mijn tante
 7 nieuwe veren- een einde aan de onduidelijkheid (2007, manifest)

 Keppelings om utens 
 Jacquesmonasch.nl
 Jacques Monasch Art Gallery

Kategory:Nederlânsk ekonoom
Kategory:Nederlânsk bestjoerskundige
Kategory:Nederlânsk ûndernimmer
Kategory:Nederlânsk amtner
Kategory:Nederlânsk politikus
Kategory:PvdA-politikus
Kategory:Twadde Keamerlid
Kategory:Nederlânsk spindoktor
Kategory:Nederlânsk publisist
Kategory:Nederlânsk keunstsamler
Kategory:Nederlânsk sosjalist
Kategory:Frysk ekonoom
Kategory:Frysk bestjoerskundige
Kategory:Frysk ûndernimmer
Kategory:Frysk amtner
Kategory:Frysk politikus
Kategory:Frysk publisist
Kategory:Frysk keunstsamler
Kategory:Frysk sosjalist
Kategory:Nederlânsk persoan fan Joadsk komôf
Kategory:Frysk persoan fan Nederlânsk komôf
Kategory:Frysk persoan fan Joadsk komôf
Kategory:Persoan berne yn 1962